Taxify brei uit na nóg twee SA stede | Netwerk24
Deur Petrus Malherbe 04 Oktober 2018 10:01
Taxify is in vyf Suid-Afrikaanse stede beskikbaar met ’n sesde stad wat aan die einde van die maand bygevoeg gaan word.Foto: Getty Images
Taxify gaan sy dienste na nog twee Suid-Afrikaanse stede uitbrei.
Inwoners van Polokwane in Limpopo kon reeds sedert Woensdag ’n saamrygeleentheid met die Taxify-app bestel, terwyl inwoners van Oos-Londen teen die einde van die maand dieselfde sal kan doen.
Taxify doen reeds sake in Kaapstad, Durban, Johannesburg en Port Elizabeth.
Met die toevoeging van Oos-Londen en Polokwane het Taxify nou ’n teenwoordigheid in meer Suid-Afrikaanse stede as enige ander land ter wêreld waar hy sake doen.
Gareth Taylor, bestuurder van Taxify in Suid-Afrika, sê die diens het na die stede uitgebrei omdat marknavorsing wys daar is genoeg van ’n behoefte.
Volgens hom was Taxify sover “ongelooflik suksesvol” in elke stad in Suid-Afrika waar dit sake doen.
Dié app-gegronde taxidiens is Uber se grootste mededinger in Suid-Afrika, maar speel steeds tweede viool teenoor daardie taxidiens wat self in vyf Suid-Afrikaanse stede beskikbaar is.
Taxify is in 2013 deur Markus Villig (19) van Estland gestig. Die maatskappy het in Mei $175 miljoen se finansiering ontvang om na nog wêreldstede uit te brei. Taxify is in 29 lande beskikbaar.
Meer oor: Uber | Taxify | Oos-Londen | Polokwane | Taxidiens | App | Tegnologie